hotchpotch/miracl-hf-unified huggingface dataset:
M/S King Seaways
King Seaways (tunnettu aiemmin nimillä "Nils Holgersson, Val de Loire" ja "King of Scandinavia") on DFDS Seawaysin omistama ja operoima matkustaja-autolautta. Se liikennöi tällä hetkellä reitillä Newcastle–Amsterdam.
"King Seaways"in sisaraluksia ovat "Olau Hollandia, Olau Britannia" ja "Princess Seaways".
Nils Holgersson valmistui Schichau Seebeckswerftin telakalta Saksasta vuonna 1987 Wallenius Rederietille, joka rahtasi laivan TT-Linen liikenteeseen välille Trelleborg–Travemünde. Vuonna 1992 Wallenius Rederiet myi aluksen Rederi AB Gotlandille, josta oli tullut TT-Linen uusi osakas. Laiva jatkoi TT-Linen liikenteessä samalla reitillä vuoteen 1992 asti. Vuoden 1992 joulukuussa laiva myytiin Brittany Ferries -yhtiölle Ranskaan. Laiva jatkoi liikennettä TT-Linen väreissä 21. joulukuuta 1992 asti.
Tammikuussa 1993 laivan nimi muutettiin Val de Loireksi ja se kävi La Spezian telakalla remontoitavana. Remontin kustannukset nousivat 70 miljoonaan puntaan.
9. kesäkuuta 1993 Val de Loire aloitti säännöllisen reittiliikenteen Brittany Ferries-yhtiön väreissä reiteillä Roscoff–Cork/Plymouth ja Plymouth–Santander.
Vuonna 2005 laiva asetettiin liikenteeseen reitille St Malo/Cherbourg–Portsmouth.
Marraskuussa 2005 laiva myytiin DFDS-yhtiölle Tanskaan. Liikenne Brittany Ferriesille jatkui kuitenkin 19. helmikuuta 2006 asti.
Helmikuussa 2006 laivan nimi vaihdettiin King of Scandinaviaksi. Saman vuoden maaliskuussa laiva aloitti liikenteen välillä Amsterdam–Newcastle DFDS Seawaysin väreissä. 27. tammikuuta 2011 King of Scandinavia sai DFDS Seawaysin uudistuessa uuden värityksen ja uuden nimen King Seaways.
28. joulukuuta 2013 noin kello 22:45 Ison-Britannian aikaa laivalla havaittiin tulipalo. Laiva oli tuolloin normaalilla reittimatkallaan Newcastlesta IJmuideniin mukanaan 946 matkustajaa ja 127 miehistön jäsentä. Palo havaittiin nopeasti, mutta kuusi ihmistä jouduttiin kuljettamaan sairaalaan savun hengittämisen vuoksi. Sairaalaan joutuneista kaksi kuului miehistöön ja loput neljä olivat matkustajia. Laiva palasi tulipalon jälkeen takaisin Newcastleen, eikä muille matkustajille koitunut tapauksesta välitöntä vaaraa. Kaksi matkustajaa pidätettiin pian palon jälkeen epäiltyinä palon sytyttämisestä.
Epäilty (elokuva)
Epäilty ("Cause for Alarm!") on yhdysvaltalainen elokuva vuodelta 1951. Sen on ohjannut Tay Garnett ja se on lajityypiltään film noir -elokuva.
Elokuva on muunnelma perinteisestä kolmiodraamasta. Lentäjä on joutunut vuoteenomaksi sydänvaivojen vuoksi. Hän epäilee, että hänen vaimonsa ja lääkärinsä suunnittelevat hänen tappamistaan. Vaimo yrittää kaikin keinoin miellyttää miestään karkottaakseen tämän epäilyt.
Elokuva on parissa viikossa tehty B-elokuva, jonka eräässä arviossa on todettu toimivan pitkälti Loretta Youngin hienon roolityön varassa. Sitä on sanottu myös hienoksi muunnelmaksi perinteisestä kolmiodraamasta ja kiinnostavaksi löydöksi, kun se vuonna 2013 esitettiin ensi kertaa Suomessa televisiossa.
Concordio Maria Sarte
Concordio Maria Sarte (1. tammikuuta 1931 Pili – 22. marraskuuta 1991) oli filippiiniläinen roomalaiskatolinen piispa. Hänet vihittiin papiksi Caceresin (Nueva Caceres) arkkihiippakuntaan 17. maaliskuuta 1956. Hänet nimitettiin Caceresin vihkipiispaksi sekä Thunusudan titulaaripiispaksi 25. huhtikuuta 1973, ja piispaksi vihkiminen seurasi 22. heinäkuuta. Pääkonsekraattorina toimi Julio Rosales y Ras, jota avustivat Teopisto Valderrama Alberto ja Teotimo C. Pacis.
Sarte sai 30. elokuuta 1977 nimityksen Sorsogonin hiippakunnan vihkipiispaksi ja 12. elokuuta 1980 Legazpin piispaksi, jona hän toimi, kunnes kuoli 60-vuotiaana virassa.
Harmaabulbuli
Harmaabulbuli ("Eurillas gracilis") on bulbulien heimoon kuuluva varpuslintu.
Harmaabulbulia tavataan laajalla alueella Länsi- ja Keski-Afrikassa. Sen levinneisyysalue ulottuu Guineasta Nigerian kautta Angolan pohjoisosiin, Kongon demokraattiseen tasavaltaan ja Kenian länsiosiin asti. Lajin kannankehitys on vakaa ja se on luokiteltu elinvoimaiseksi.
Ramón José Aponte Fernández
Ramón José Aponte Fernández (s. 23. syyskuuta 1948 Carache) on venezuelalainen roomalaiskatolinen piispa. Hänet vihittiin papiksi Trujillon hiippakuntaan 17. elokuuta 1974 ja nimitettiin Valle de la Pascuan hiippakunnan johtoon 5. maaliskuuta 2004. Piispaksi vihkiminen seurasi 22. toukokuuta. Pääkonsekraattorina toimi Rosalio José Castillo Lara, jota avustivat Vicente Ramón Hernández Peña ja Joaquín José Morón Hidalgo.
Francis Xavier Vira Arpondratana
Francis Xavier Vira Arpondratana (; s. 3. lokakuuta 1955) on thaimaalainen roomalaiskatolinen piispa. Hänet vihki papiksi Bangkokin arkkihiippakuntaan Michael Michai Kitbunchu 7. kesäkuuta 1981. Hänet nimitettiin Chiang Main hiippakunnan johtoon 10. helmikuuta 2009, ja piispaksi vihkiminen seurasi 1. toukokuuta. Pääkonsekraattorina toimi Kitbunchu, jota avustivat Salvatore Pennacchio ja Joseph Sangval Surasarang.
Jojo Anand
Jojo Anand (s. 17. toukokuuta 1959) on intialainen roomalaiskatolinen piispa. Hänet vihittiin papiksi Ranchin arkkihiippakuntaan 24. huhtikuuta 1992 ja inkardinoitiin Simdegan hiippakuntaan 28. toukokuuta 1993. Anand sai 8. syyskuuta 2012 nimityksen Hazaribagin hiippakunnan johtoon, ja piispaksi vihkiminen seurasi 8. joulukuuta. Pääkonsekraattorina toimi Telesphore Placidus Toppo, jota avustivat Charles Soreng ja William D'Souza.
Ilkka Pöyhönen
Ilkka Pöyhönen (s. 31. elokuuta 1948 Helsinki) on Lappeenrannan teknillisen yliopiston entinen rehtori ja puutekniikan professori. Yliopiston rehtorina Pöyhönen toimi vuosina 2008–2014.
Pöyhönen on opiskellut Teknillisessä korkeakoulussa, josta hän valmistui diplomi-insinööriksi vuonna 1972 ja väitteli tekniikan tohtoriksi puun mekaanisesta teknologiasta vuonna 1991. Hän on toiminut vuosina 1977–1989 Suomen Sahat ry:n toimitusjohtajana, Suomen Metsäteollisuuden Keskusliiton apulaisjohtajana 1989–1992 ja myöhemmin Metsäteollisuus ry:n mekaanisen metsäteollisuuden yksikön johtajana vuosina 1995–1997.
Pöyhönen toimi 1995–1997 Lappeenrannan teknillisen yliopiston konetekniikan osaston dosenttina, puutekniikan osa-aikaisena professorina 1996–1997 ja konetekniikan osaston johtajana 1998–1999. Yliopiston konetekniikan osaston puutekniikan professorin virkaan hänet nimitettiin 1. huhtikuuta 1997.
Pöyhönen valittiin Lappeenrannan teknillisen yliopiston rehtoriksi elokuussa 2008. Rehtorinvaalissa hän sai 44 ääntä vaalikollegion 49:stä äänestä. Pöyhönen oli aiemmin toiminut vuodesta 1999 yliopiston opetuksesta vastaavana vararehtorina. Hänen oli määrä jäädä eläkkeelle vuoden 2014 alussa, mutta yliopiston hallitus sopi Pöyhösen toimikauden jatkamisesta lukukauden loppuun, kunnes uusi rehtori on saatu valittua rauhassa eri hakijoiden joukosta.
Pöyhösen seuraajaksi valittiin lopulta maaliskuussa 2014 maatalous- ja metsätieteiden tohtori Anneli Pauli, joka aloitti rehtorin tehtävässä 1. heinäkuuta 2014 Pöyhösen toimikauden päättyessä.
Tay Garnett
Tay Garnett (1894–1977) oli yhdysvaltalainen elokuvaohjaaja ja käsikirjoittaja. Hän aloitti uransa elokuva-alalla 1920-luvulla käsikirjoittajana. Sen jälkeen hän teki vain ohjauksia, joista muutaman hän myös tuotti, kunnes erään viimeisistä ohjauksistaan "Lupa rakastaa ja tappaa" (1971, "The Delta Factor") 1971 hän jälleen myös käsikirjoitti. Hän ohjasi myös televisiosarjojen jaksoja, esimerkiksi "Bonanza", "Lännen mies" ja "Wagon Train".
Wilson Luís Angotti Filho
Wilson Luís Angotti Filho (s. 5. huhtikuuta 1958 Taquaritinga) on brasilialainen roomalaiskatolinen piispa. Hänet vihittiin papiksi Jaboticabalin hiippakuntaan 19. joulukuuta 1982 ja nimitettiin Belo Horizonten arkkihiippakunnan vihkipiispaksi sekä Tabaen titulaaripiispaksi 4. toukokuuta 2011. Piispaksi vihkiminen seurasi 1. heinäkuuta. Pääkonsekraattorina toimi Walmor Oliveira de Azevedo, jota avustivat Fernando Antônio Brochini ja Luíz Eugênio Pérez.
Venäjän nuorten kansallinen jääkiekkosarja
Venäjän nuorten kansallinen jääkiekkosarja (), NMHL, on venäläinen nuorten jääkiekon toinen sarjataso. Sarja käytti vuoteen 2017 asti nimitystä "MHL-B" (ven. Первенство Молодёжной хоккейной лиги, МХЛ-Б).
Friedrich von Thun und Hohenstein
Friedrich von Thun und Hohenstein (8. toukokuuta 1810 Tetschen (nyk. Děčín), Böömi – 24. syyskuuta 1881 Tetschen) oli itävaltalainen kreivi ja diplomaatti. Hän oli muun muassa Itävallan lähettiläänä Tukholmassa vuosina 1847–1849. Parhaiten hänet kuitenkin muistetaan toiminnastaan Saksan liittopäivien puhemiehenä Frankfurtissa vuonna 1850. Itävallan delegaatiota Frankfurtissa johtanut Thun und Hohenstein vastusti tiukasti varsinkin Otto von Bismarckin esittämiä vaatimuksia keskitetymmin johdetun Saksan luomisesta, mikä olisi vahvistanut Preussin johtoasemaa. Thun und Hohenstein oli myöhemmin Itävallan lähettiläänä Preussissa 1852–1854 ja Venäjällä 1859–1863.
Friedrich von Thun und Hohensteinin veli oli ministeri Leo von Thun und Hohenstein ja hänen poikansa Itävallan pääministerinä toiminut Franz von Thun und Hohenstein.
José Armando Álvarez Cano
José Armando Álvarez Cano (s. 30. tammikuuta 1960 Jiquilpan) on meksikolainen roomalaiskatolinen piispa. Hänet vihittiin papiksi Zamoran hiippakuntaan 8. helmikuuta 1986 ja nimitettiin Huautlan alueprelatuurin johtoon 3. marraskuuta 2011. Piispaksi vihkiminen seurasi 30. tammikuuta 2012. Pääkonsekraattorina toimi Christophe Pierre, jota avustivat Alberto Suárez Inda ja José Luis Chávez Botello.
Nuori Loiri
Nuori Loiri on Anna Puun kolmannen, "Antaudun"-studioalbumin kolmas single, joka julkaistiin 29. huhtikuuta 2013. Kappaleen on säveltänyt Knipi ja sanoittanut Anna Puu yhdessä Samae Koskisen kanssa.
Kappaleen sanoitus kertoo Vesa-Matti Loirista, joka soitti Puulle kuultuaan kappaleen.
Toisin kuin albumin edelliset singlet, ”Nuori Loiri” ei noussut lainkaan myyntilistoille. Se oli kuitenkin ollut kaupallisten radiokanavien 19. soitetuin kappale.
Ramon Cabrera Argüelles
Ramon Cabrera Argüelles (s. 12. marraskuuta 1944 Batangas City) on filippiiniläinen roomalaiskatolinen arkkipiispa. Hänet vihittiin papiksi 21. joulukuuta 1969 ja nimitettiin Manilan arkkihiippakunnan vihkipiispaksi sekä Ros Crén titulaaripiispaksi 26. marraskuuta 1993. Piispaksi vihkiminen seurasi 6. tammikuuta 1994. Pääkonsekraattorina toimi paavi Johannes Paavali II, jota avustivat Giovanni Battista Re ja Giuseppe Uhac.
Argüelles sai 25. elokuuta 1995 nimityksen Filippiinien sotilaspiispaksi ja 14. toukokuuta 2004 Lipan arkkipiispaksi, jonka virkaan hänet asetettiin 16. heinäkuuta.
David William Valencia Antonio
David William Valencia Antonio (s. 29. joulukuuta 1963 Nagtupacan) on filippiiniläinen roomalaiskatolinen piispa. Hänet vihittiin papiksi Nueva Segovian arkkihiippakuntaan 1. joulukuuta 1988 ja nimitettiin sen vihkipiispaksi sekä Bastin titulaaripiispaksi 15. kesäkuuta 2011. Piispaksi vihkiminen seurasi 26. elokuuta. Pääkonsekraattorina toimi Giuseppe Pinto, jota avustivat Ernesto Antolin Salgado ja Orlando Beltran Quevedo.
Ernst von Seidler
Ernst Seidler von Feuchtenegg (5. kesäkuuta 1862 Schwechat – 23. tammikuuta 1931 Wien) oli itävaltalainen oikeustieteilijä ja virkamies, joka toimi Itävallan pääministerinä ensimmäisen maailmansodan aikana heinäkuusta 1917 kesäkuuhun 1918.
Seidler toimi hallintovirkamiehenä, tuomarina, valtiosääntöoikeuden dosenttina Wienin yliopistossa ja professorina maatalouskorkeakoulussa sekä vuodesta 1900 maatalousministeriön kauppapoliittisen osaston päällikkönä. Hän ansioitui varsinkin vesioikeuden kehittäjänä. Heinäkuussa 1917 keisari Kaarle I nimitti pääministeriksi Seidlerin, entisen hallinto-oikeuden ja kansainvälisen oikeuden opettajansa. Kansallisuusryhmien väliset ristiriidat haittasivat tässä vaiheessa jo pahasti Itävallan parlamentin työskentelyä, joten Seidler pyrki tekemään myönnytyksiä oppositiossa olleille tšekkinationalisteille. Saksankielisten edustajien taipumattomuus kuitenkin esti hänen suunnittelemiensa uudistusten toteuttamisen. Seidler erosi kesäkuussa 1918. Hän toimi sen jälkeen monarkian kukistumiseen asti keisarin kabinettipäällikkönä ja palasi sitten hoitamaan professuuriaan.
Nicolas Antiba
Nicolas Antiba (s. 25. joulukuuta 1945 Aleppo) on syyrialainen melkiitteihin kuuluva katolinen arkkipiispa. Hänestä tuli Ordre Basilien Alepinin jäsen 13. maaliskuuta 1964, ja hän sai pappisvihkimyksensä 19. syyskuuta 1971. Hän toimi vuosina 1989–1995 Ordre Basilien Alepinin johdossa. Hänet valittiin 22. kesäkuuta 2012 ja vahvistettiin 2. toukokuuta 2013 Bosra e Haūrānin arkkipiispaksi.
James Naanman Daman
James Naanman Daman (10. huhtikuuta 1956 Kwa – 12. tammikuuta 2015) oli nigerialainen roomalaiskatolinen piispa. Hän kuului augustinolaisiin. Hänet vihki papiksi paavi Johannes Paavali II 14. helmikuuta 1982. Hänet nimitettiin Jalingon hiippakunnan johtoon 5. joulukuuta 2000, ja piispaksi vihkiminen seurasi 24. helmikuuta 2001. Pääkonsekraattorina toimi Osvaldo Padilla, jota avustivat Ignatius Ayau Kaigama ja Christopher Shaman Abba.
Daman sai 2. kesäkuuta 2007 nimityksen Shendamin piispaksi.
Täyttä hepreaa
”Täyttä hepreaa” on suomen kielessä käytetty metafora jostain, mikä on täysin käsittämätöntä. Se alkuperä voi olla latinankielisessä fraasissa ""Graecum est; non legitur"" ("se on kreikkaa, sitä ei voi lukea").
Max Hussarek von Heinlein
Max Hussarek von Heinlein (3. toukokuuta 1865 Pressburg, Slovakia – 6. maaliskuuta 1935 Wien) oli itävaltalainen paroni, oikeustieteilijä ja virkamies, joka toimi Itävallan pääministerinä ensimmäisen maailmansodan loppuvaiheessa heinäkuusta lokakuuhun 1918.
Hussarek toimi vuosina 1895–1897 kanonisen oikeuden professorina Wienin yliopistossa ja sen jälkeen virkamiehenä Itävallan kulttuuri- ja opetusministeriössä, vuodesta 1906 osastopäällikkönä. Vuosina 1911–1917 hän oli opetusministerinä kolmessa peräkkäisessä hallituksessa. Hussarek nimitettiin pääministeriksi 25. heinäkuuta 1918. Hän uskoi hajoamaisillaan olevan valtakunnan olevan pelastettavissa vain muuttamalla se liittovaltioksi. Hän ehdotti autonomisen Kroatian valtion luomista ja esitteli 16. lokakuuta keisari Kaarle I:lle niin sanotun lokakuun manifestin. Siinä kaksoismonarkian itävaltalainen puolisko julistettiin liittovaltioksi, joka koostuisi neljästä osasta: saksalaisesta, tšekkiläisestä, eteläslaavilaisesta ja ukrainalaisesta. Puolalaisille annettiin oikeus erota valtakunnasta ja liittyä Puolaan. Vaikka Unkari jäikin manifestin ulkopuolelle, unkarilaiset saivat vastarinnallaan vesitettyä tämän viimeisen yrityksen uudistaa Itävalta-Unkaria. Seurauksena oli kuitenkin kansallisten neuvostojen perustaminen valtakunnan eri osiin, mikä käytännössä johti Habsburgien valtakunnan sisäiseen hajoamiseen. Hussarek erosi pääministerin tehtävistä 27. lokakuuta 1918. Hän jatkoi myöhemmin yliopistonopettajana ja toimi Punaisen Ristin paikallisena johtajana Wienissä ja Ala-Itävallassa.
Mpungu
Mpungu on Suomen Lähetysseuran entinen lähetysasema Kavangolla Pohjois-Namibiassa. Se sijaitsee n. 40 km lounaaseen Nkurenkurusta, sisämaassa, ei Kavangojoen varrella, kuten toiset suomalaisten lähetysasemat Kavangolla. Sen ohitse kulkee Ambomaalta Kavangolle vievä uudehko, päällystetty valtatie.
Tämän lähetysaseman perusti v. 1951 sairaanhoitaja Hellin Elomaa, joka perusti sinne myös pienen poliklinikan.
Mpungussa suomalaiset lähetystyöntekijät pääsivät kosketuksiin alueen bushmanniväestön kanssa.
Mpungussa toimii nykyäänkin terveyskeskus sekä Himarwa Iithete Senior Secondary School –niminen oppikoulu.
Cornelius Kipng’eno Arap Korir
Cornelius Kipng’eno Arap Korir (6. heinäkuuta 1950 Segutiet – 30. lokakuuta 2017) oli kenialainen roomalaiskatolinen piispa. Hänet vihittiin papiksi 6. marraskuuta 1982 ja nimitettiin Eldoretin hiippakunnan johtoon 2. huhtikuuta 1990. Piispaksi vihkiminen seurasi 2. kesäkuuta. Pääkonsekraattorina toimi Jozef Tomko, jota avustivat Maurice Michael Otunga ja John Njenga.
Rupara
Rupara (varhaisemmassa painetussa mediassa ja kartoissa myös Lupala, heijastaen ovambojen tapaa ääntää tämän paikan nimi) on asuttu paikka ja Suomen Lähetysseuran entinen lähetysasema Kavangolla Pohjois-Namibiassa. Se kuuluu Kahengen vaalipiiriin. Se sijaitsee 76 km länteen Runnusta ja 57 km kaakkoon Nkurenkurusta.
Suomen Lähetysseura perusti ensimmäisen lähetysasemansa Kavangolle Nkurenkuruun v. 1929 alusta lähtien. Siellä työskennellyt pastori Aatu Järvinen (myöh. Järvineva) perusti v. 1931 pienen työpisteen Ruparaan ja rakensi sinne kahden huoneen rakennuksen lähetystyöntekijän asunnoksi sekä neljä pyöreätä majaa poliklinikkaa varten. Tämän lähetysaseman työntekijäksi tuli vuoden 1932 huhtikuussa sairaanhoitaja Anna Rautaheimo.
Poliklinikalla oli v. 1935 sisäpotilaina yli sata henkilöä, ja polikliinistä hoitoa saaneiden määrä raportoidaan “tuhansiksi”.
Samana vuotena Ruparaan saapui opettaja Maija Länsiö, jolle oli annettu tehtäväksi koulutyön kehittäminen uukuangalin heimon itäosissa.
Ruparassa toimii yhteiskoulu, jossa on kymmenen luokkaa. Sen yhteydessä on myös asuntola, jossa kauempaa kotoisin olevat oppilaat asuvat. Kylässä on edelleen myös klinikka.
Vaahteraliigan kausi 1984
Vaahteraliigan kausi 1984 oli Vaahteraliigan viides kausi. Uutena joukkueena sarjassa nähtiin Northern Lights joka nousi sarjaan I-divisioonasta. Vaahteraliigan runkosarjassa pelattiin yksinkertainen sarja, jonka kuusi parasta etenivät pudotuspeleihin. Mestaruuden voitti East City Giants, mikä oli sen seurahistorian ensimmäinen.
Heinrich Lammasch
Heinrich Lammasch (21. toukokuuta 1853 Seitenstetten – 6. tammikuuta 1920 Salzburg) oli itävaltalainen oikeustieteilijä, joka toimi Itävallan viimeisenä keisarinvallan aikaisena pääministerinä loka–marraskuussa 1918.
Lammasch toimi kansainvälisen oikeuden ja rikosoikeuden professorina Wienin yliopistossa ja saavutti kansainvälisen arvostuksen luovutuksia ja turvapaikkaoikeuksia koskeneilla tutkimuksillaan. Hän toimi Itävalta-Unkarin delegaation kansainvälisen oikeuden asiantuntijana Haagin konferensseissa 1899 ja 1907. Hän oli myös Haagissa toimivan pysyvän välitystuomioistuimen jäsenenä ja johti vuonna 1910 kahdesti sen istuntoja.
Ensimmäisen maailmansodan aikana Lammasch kannatti vihamielisyyksien selvittämistä neuvotteluilla ja hänen esiintymisensä valtakunnanneuvoston ylähuoneessa herättivät voimakasta vastustusta. Hänet nimitettiin Itävallan pääministeriksi aivan sodan loppumetreillä 27. lokakuuta 1918. Lammasch olisi halunnut yrittää pelastaa Habsburgien valtakunnan muuttamalla sen liittovaltioksi, mutta tämä ei ollut enää mahdollista ja keisari Kaarle I määräsikin hänet valvomaan valtakunnan rauhanomaista hajottamista. Hallitus ei käytännössä enää kyennyt ulottamaan valtaansa Wienin ulkopuolelle. Sota päättyi aselepoon 3. marraskuuta. Vallankumouksellisen liikehdinnän käynnistyttyä keisari luopui Lammaschin suosituksesta vallastaan 11. marraskuuta, mikä merkitsi Habsburgien valtakunnan loppua. Lammasch oli vielä Itävallan delegaation jäsenenä Pariisin rauhankonferenssissa 1919 ja kannatti huonolla menestyksellä ehdotusta Itävallan pysyvästä puolueettomuudesta.
MOPP
MOPP ("Mustargen Oncovin Procarbazine Prednisone") on verisyöpien, kuten leukemian hoidossa käytetty erilaisista lääkkeistä koostunut, niin kutsuttu hoitoyhdistelmä. Yhdistelmähoito mullisti syöpien hoidon, sen mukana hoitotulokset paranivat. Tämä tarkoitti potilaitten pidempää elinaikaa ja parempaa sairaudesta toipumista.
Lyhennös koostuu erilaisista englannin kielisistä lääkeaineista sekä niiden kauppanimistä. MOPP tarkoittaa: mustiini/mustargen/sinappikaasu, vinkristiini, prednisoni sekä prokarbatsiini. Vinkristiinin kauppanimi on "Oncovin", ja prokarbatsiinin "Natulan". Mustiini tunnetaan typpisinappikaasuna sekä "HN2":na. Prednisonin likeistä sukua on prednisoloni.
Joseph Muscat
Joseph Muscat (s. 22. tammikuuta 1974, Pietà, Malta) on maltalainen poliitikko, maansa pääministeri maaliskuusta 2013 alkaen. Hän edustaa Maltan työväenpuoluetta. Vuosina 2004-2008 Muscat oli Euroopan parlamentissä.
Muscatista tuli ensimmäinen työväenpuolueen pääministeri 15 vuoteen, kun hänen puolueensa sai vaaleissa 55 prosentin "murskavoiton". Kampanjassaan Muscat lupasi alentaa sähkön hintaa ja käydä korruption kimppuun.
Muscat on väitellyt tohtoriksi vuonna 2007 Britanniassa Bristolin yliopistossa. Hänen väitöstyönsä nimi oli "Fordism, Multinationals and SMEs in the Periphery: The Case of Microstate Malta 1964-2004".
Mupini
Mupini (ääntämys: []) on Suomen Lähetysseuran entinen lähetysasema Kavangolla Pohjois-Namibiassa. Se sijaitsee Kavangojoen varrella n. 18 km Runnusta luoteeseen ja n. 62 km itään Ruparasta.
Vuonna 1932 oli määrä perustaa uusi lähetysasema Mbundžan heimon alueelle, ja pastori Aatu Järvinen (myöh. Järvineva) oli valinnut sopivaksi paikaksi Ruugan, jonka hän oli jo lunastanut Suomen Lähetysseuralle. Lähetystasemaa perustamaan lähetetty Kyllikki Alava (1899–1941) sai kuitenkin havaita, että katolilaiset olivat vallanneet tuon paikan ja alkaneet jo rakentaa perustuksia uudisrakennuksilleen. Järvinen oli kuitenkin varautunut tähän mahdollisuuteen ja sopinut englantilaisen hallitusmiehen kanssa, että tällaisessa tapauksessa suomalaiset voivat perustaa uuden asemansa Mupiniin, joka sijaitsi sopivalla paikalla korkealla Kavango-joen rannasta. Näin Kyllikki Alavasta tuli Mupinin ensimmäinen suomalainen työntekijä. Vuonna 1934 Alava solmi avioliiton Albinus (Alpo) Ojosen (1898–1942) kanssa, ja he työskentelivät yhdessä Mupinissä, kunnes molemmat sairastuivat ja kuolivat Lounais-Afrikassa.
Mupinissä toimii nykyään terveyskeskus.
Carl Swartz
Carl Johan Gustaf Swartz (5. kesäkuuta 1858 Norrköping, Ruotsi – 6. marraskuuta 1926, Ruotsi Tukholma) oli ruotsalainen tehtailija ja poliitikko. Hän toimi Ruotsin pääministerinä 30. maaliskuuta – 19. lokakuuta 1917.
Schutzbund
Republikanischer Schutzbund (saksaa, ”Tasavaltalainen suojeluliitto”) oli Itävallan sosiaalidemokraattien puolisotilaallinen järjestö, joka toimi vuosina 1923–1934.
Schutzbund perustettiin vuonna 1923 sosiaalidemokraattien aiempien työläiskaartien pohjalta. Yhtenä edeltäjänä olivat vuonna 1918 kommunisteja vastaan luodut kansankaartit. Schutzbund oli kuitenkin tarkoitettu ennen kaikkea suojelemaan sosiaalidemokraattien toimintaa ja saavutuksia mahdollisilta oikeiston hyökkäyksiltä. Sen merkittävin kilpailija oli oikeiston Heimwehr, jonka organisaatio oli kuitenkin löyhempi. Järjestöjen välit olivat kireät, mikä johti yhteenottoihin. Vuonna 1927 eräässä yhteenotossa Schutzbundin kanssa Schattendorfissa Burgenlandissa Heimwehrin jäsenet ampuivat vahingossa kuoliaiksi vanhuksen ja lapsen. Ampujien vapauttaminen wieniläisessä tuomioistuimessa johti myöhemmin heinäkuun kapinana tunnettuun vasemmiston väkivaltaiseen kansannousuun, joka tukahdutettiin verisesti.
Itävallan hallituksen joukot ja Heimwehr murskasivat Schutzbundin helmikuussa 1934 neljä päivää kestäneessä sisällissodassa. Yli 300 ihmistä kuoli suurissa kaupungeissa käydyissä taisteluissa ja järjestön merkittävät johtajat teloitettiin. Seurauksena myös kaikki muut sosiaalidemokraattiset järjestöt lakkautettiin.
Tonight I’m Getting Over You
Tonight I'm Getting Over You on kanadalaisen pop-laulajan Carly Rae Jepsenin kappale hänen toiselta studioalbumiltaan ja ensimmäiseltä kansainväliseltä julkaisultaan, "Kissiltä". Se julkaistiin albumin neljäntenä singlenä Yhdysvalloissa 19. helmikuuta 2013. Kappaleen virallinen remix, jolla esiintyy Nicki Minaj, julkaistiin 6. toukokuuta 2013. Kappaleen sanoittivat Jepsen, Lukas Hilbert, Max Martin, Clarence Coffee Jr., Shiloh ja Katerina Loules. Kappale on electro house-genreä, ja siinä on joitakin dubstepin aspekteja. "Tonight I'm Getting Over You" sai ristiriitaisia vastaanottoja kriitikoilta; jotkut pitivät sitä yhtenä "Kiss"-albumin parhaista kappaleista, kun taas toiset korostivat kappaleen geneerisiä ominaisuuksia.
Kappaleesta tuli top 10 -hitti Belgiassa. Se sijoittui 90. sijalle Billboard Hot 100-listalla sekä saavutti vaatimattoman menestyksen Mainstream Top 40 ja dance club airplay-listoilla.
Jesper Svedberg
Jesper Svedberg (28. elokuuta 1653 Falun – 26. heinäkuuta 1735 Skara) oli ruotsalainen virsirunoilija, professori ja teologi.
Skaran piispana Svedberg osallistui Kaarle XI:n kirkolliseen uudistustyöhön.
Hänen virsiään on myös suomennettu.
Hänet tunnetaan myös Emanuel Swedenborgin isänä.
Prednisoni
Prednisoni ("dehydrokortisoni" eli "17α,21-dihydroksipregna-1,4-dieeni-3,11,20-trioni") on kortikosteroidi, synteettinen glukokortikoidi ja kortisonin johdannainen. Prednisonille likeistä sukua on prednisoloni ("dehydrohydrokortisoni" eli "11β,17α,21-trihydroksipregna-1,4-dieeni-3,20-dioni"). Prednisonia on voitu käyttää moneen tarkoitukseen, sillä se vaikuttaa hormonaalisesti. Yksi merkittävä käyttötarkoitus onkin ollut syöpäsairauksien hoito, kuten lymfosarkooma ja krooninen lymfaattinen leukemia (KLL) .
Prednisoni on aikaisemmin ollut esimerkiksi, eräs osa niin kutsuttua MOPP -hoitoyhdistelmää. Tämän kokonaisuuden muut osaset olivat: vinkristiini, typpisinappikaasu sekä prokarbatsiini.
TYK
TYK voi tarkoittaa seuraavia:
Suomen Historiallinen Seura
Suomen Historiallinen Seura (SHS, ) on suomalainen historia-alan tieteellinen seura, joka on perustettu vuonna 1875.
Suomalaisen Kirjallisuuden Seuran kautta SHS julkaisee tieteellistä kirjallisuutta sekä järjestää luennointeja, seminaareja ja konferensseja.
Prokarbatsiini
Prokarbatsiini, "Natulan" on eräs sytostaatti eli syöpälääke. Niin kutsutussa MOPP -hoidossa, se oli yksi tämän hoitokaavion osanen. Muita olivat: typpisinappikaasu, vinkristiini sekä prednisoni.
Prokarbatsiinia on käytetty ja käytetään Hodgkinin taudin hoitoon sekä glioblastooman hoidossa, joka on eräs aivosyövän laji.
Karhulan teollisuusympäristö
Karhulan teollisuusympäristö on valtakunnallisesti merkittäviin rakennettuihin kulttuuriympäristöihin Suomessa kuuluva alue Kotkassa Karhulan kaupunginosassa. Alue alkoi kehittyä Kymin kuntaan 1870-luvulla ja kuului Karhulan kauppalaan vuosina 1951–1976.
Kymin kunnan Helilän kylään kuuluneen Karhulanniemen teollistuminen alkoi 1874, jolloin Kymijoen Korkeakoskenhaaran suualueelle perustettiin Karhulan saha. Tämä siirtyi William Ruthin omistukseen vuonna 1881. 1800-luvun loppuun mennessä alueella toimi sahan ohella muun muassa Ruthin perustamat puuhiomo, sen jätepuuta polttoaineenaan käyttänyt Karhulan lasitehdas ja konepaja. Laitokset yhdistettiin vuonna 1902 Karhula Oy:ksi ja liitettiin A. Ahlström yhtiöön 1915. Alueelle valmistui vuonna 1892 Karhulan kartano johtajan asunnoksi ja vuonna 1903 vanha konttorirakennus.
Vanhimmat työväenasuintalot on rakennettu 1880-luvulla William Ruthin kadun länsipuolelle. 1890-luvulla valmistui Karhulantien ja Sudenkadun varrelle kaksikerroksisia työväenkasarmeja, joiden ulkoseinät on paanutettu. Talot olivat pytinki-nimisiä, kuten Sahapytinki, Suopytinki, Metsäpytinki, Tornipytinki, Verstaspytinki ja Kalliopytinki. William Ruth myös siirrätti tehdasalueelle hirsirakennuksia muun muassa Karjalankannakselta ja Helsingistä. Sudenkadulle, Karhunkadulle ja Kokkolankadulle valmistui 1920-luvulla Karl Lindahlin suunnittelemia neljän perheen asuintaloja.
Alvar Aalto oli Karhulan tehtaitten suunnittelijana 1940-luvulla. Tällöin valmistuivat muun muassa suuri konttori- ja konepajarakennus sekä Karhunkadun varrella sijaitseva liike- ja asuinkerrostalo ja niin sanottu Tennistalojen asuinkerrostaloryhmä.
Muita paanutaloja koristeellisempi Kalliopytinki oli rakennettu joko vuonna 1896 tai 1899. On myös mahdollista, että se siirrettiin alueelle Karjalankannakselta. Rakennus toimi aluksi todennäköisesti asuinkäytössä. 1940-luvulla rakennuksen alakerran puolikkaaseen avattiin Kolmikulman päiväkoti. 1950–1980 luvuilla yläkerrassa toimi Ahlströmin sosiaalitoimisto ja alakerrassa päiväkodin lisäksi Ahlströmin terveysasema. Rakennus oli suojeltu asemakaavalla vuonna 1975. Vuonna 1986 Kotkan kaupunki osti paanutalot ja vuodesta 1994 lähtien yläkerrassa toimi Kotkan Pienoissähköautokerhon tilat. Kerhotiloissa oli muun muassa 43 metriä pitkä 8-kaistainen rata.
Rakennus tuhoutui pahoin tuhopoltossa 9. heinäkuuta 2013. Raunioitunut rakennus purettiin vuonna 2014. Purkamisen yhteydessä rakennus dokumentoitiin yhdessä Kymenlaakson museon kanssa ja siitä otettiin osia talteen.
Kyösti Mäkimattila
Kyösti Johannes Mäkimattila (s. 13. huhtikuuta 1976 Yläne) on suomalainen laulaja, joka valittiin tangokuninkaaksi Seinäjoen Tangomarkkinoilla vuonna 2013. Ennen tangokuninkuutta hän toimi Varjokuva-yhtyeen rumpalina. Nykyään Varjokuva toimii hänen taustayhtyeenään, ja kokoonpanoon on valittu uusi rumpali.
Mäkimattila on lisäksi tehnyt sanoituksia oman soolotuotantonsa lisäksi myös muille artisteille. Varjokuvalle hän on kirjoittanut joitakin käännöstekstejä ja yhden oman sanoituksen. Mäkimattilalta on julkaistu myös kolme runokirjaa. Lisäksi osa runoista on sävelletty lauluiksi.
Kyösti Mäkimattilan ensimmäinen sooloalbumi "Suuntatähti" sisälsi suuremmaksi osaksi vanhoja tango- ja iskelmäkappaleita. Albumin nimikkokappale "Suuntatähti" on Olli Leppäsen ja Mäkimattilan käsialaa. Ensimmäisen kerran se julkaistiin 2011 Olli Leppäsen levyllä "Elämä on tässä".
Mäkimattila julkaisi vuonna 2014 joululevyn nimeltä "Joulumuistoni," jonka nimikkokappale on levyn tuottajana toimineen Mika Toivasen säveltämä ja Mäkimattilan sanoittama. Kappale perustuu hänen samannimiseen runoonsa.
Mäkimattilalta ilmestyi "Yössä soi Americano" -niminen sooloalbumi lokakuussa 2015 ja seuraava pitkäsoitto "Varjoista valoihin" marraskuussa 2016.
Mäkimattila julkaisi vuonna 2018 albumin "Olet maailmassa ainut" 26.4.2018 yhdessä Riku Niemi Orchestran kanssa. Albumi sisältää muista soololevyistä poiketen uusia kappaleita, joista suurin osa on Niemen kirjoittamia. Helsingin Sanomat antoi albumille täydet viisi tähteä. Niemen säveltämästä ja Mäkimattilan sanoittamasta "Rakkautesi on valo" -kappaleesta on julkaistu myös musiikkivideo.
Mäkimattila on oman soolotuotantonsa lisäksi levyttänyt Heidi Pakarisen kanssa kappaleet "Tango kuuluu kaikille" ja "Siks' oon mä suruinen". "Tango kuuluu kaikille" on myös Mäkimattilan sanoitus. Tämän lisäksi Mäkimattila on sanoittanut Heidille kappaleen "Sitä et koskaan kysynyt".
Mäkimattila on naimisissa ja hänellä on 2006, 2008 ja 2011 syntyneet tyttäret. Hän on julkisuudessa kertonut kärsineensä alkoholiongelmasta, mutta lopettaneensa juomisen kokonaan vuonna 2011.
Risto Purhonen
Risto Purhonen (s. 1951) on suomalainen muusikko. Hän soittaa huilua ja saksofonia sekä laulaa. Purhonen on Seitsemän seinähullua veljestä -nimisen huumorimusiikkiyhtyeen pitkäaikainen jäsen.
This Kiss
This Kiss on kanadalais-artisti Carly Rae Jepsenin kappale hänen toiselta studioalbumilta ja ensimmäiseltä kansainväliseltä julkaisulta, Kissiltä. Kappaleen sanoittivat Jepsen, Matthew Koma, Kelly Covell ja RedFoo elektropopduo LMFAO:sta sähköpostitse, tekstiviestitse ja puheluilla. Kappale julkaistiin albumin kolmantena singlenä 10. syyskuuta 2012.
"This Kiss" sai pääosin positiivista palautetta kriitikoilta, jotka vertailivat sitä "Call Me Maybeen" ja "Good Timeen". Se kuitenkin epäonnistui edeltäneiden kappaleiden kaltaisen suosion saamisessa, yltäen kolmen parhaan joukkoon vain Belgian Flanderin Ultratip-listalla ja Etelä-Korean singlelistalla, samalla kun se ei päässyt kymmenen parhaan joukkoon esimerkiksi Kanadassa ja Isossa-Britanniassa. Yhdysvalloissa kappale pääsi 86. sijalle Billboard Hot 100-listalla ja 37. sijalle Pop Songs-listalla. Kappaleen musiikkivideo julkaistiin ensimmäisenä Fun Size-elokuvan ensi-illassa 26. lokakuuta 2012, ja siinä näytetään kun Jepsen flirttailee klubilla miehen kanssa. Edistääkseen kappaleen julkaisua singlenä, Jepsen esitteli "This Kissin" The Ellen DeGeneres Showssa, Late Show With David Lettermanissä, sekä American Music Awards 2012-tapahtumassa.
Eerste divisie (amerikkalainen jalkapallo)
Eerste divisie on amerikkalaisen jalkapallon alempi sarjataso Alankomaissa. Se jakautuu A- ja B-sarjaan. Vuonna 2014 molemmilla tasoilla pelasi kuusi joukkuetta. Alankomaissa oli kaksi kilpailevaa lajiliittoa vuosina 1997–2001. Liittojen yhdistettyä luotiin kolmiportainen sarjajärjestelmä aiemman kahden kilpailevan sarjan sijasta. Alankomaiden toinen ja kolmas sarjataso olivat nimeltään "Tweede divisie" ja "Derde divisie" vuoteen 2014 saakka, jolloin ne saivat nykyisen nimensä.
Niko Malinen
Niko Malinen (s. 27. elokuuta 1990 Rautjärvi) on suomalainen koripalloilija, joka on viimeksi edustanut UU-Korihaita. Hän on pelannut urallaan 20 nuorten maaottelua.
Malinen on HoNsUn kasvatti, mutta hän pelasi ensimmäistä kertaa I-divisioonaa BC Jyväskylän paidassa kaudella 2006–2007. Hän edusti samaan aikaan junioritasolla HoNsUa, jonka paidassa hän voitti A-poikien SM-sarjan pistetilaston kaudella 2008–2009 (23,5 pistettä ottelua kohden). Malinen edusti BC Jyväskylää vuoteen 2011 asti, jonka jälkeen hän siirtyi pääsarjatasolle Korihaihin. Ensimmäisellä Korisliiga-kaudellaan hän teki 3,7 pistettä sekä otti 1,3 levypalloa ottelua kohden.
Philip Arnold Subira Anyolo
Philip Arnold Subira Anyolo (s. 18. toukokuuta 1956 Tongaren) on kenialainen roomalaiskatolinen piispa. Hänet vihittiin papiksi 15. lokakuuta 1983 ja nimitettiin Kerichon hiippakunnan johtoon 6. joulukuuta 1995. Piispaksi vihkiminen seurasi 3. helmikuuta 1996. Pääkonsekraattorina toimi Jozef Tomko, jota avustivat Maurice Michael Otunga ja Cornelius Kipng'eno Arap Korir.
Anyolo sai 22. maaliskuuta 2003 nimityksen Homa Bayn piispaksi, jonka virkaan hänet asetettiin 23. toukokuuta.
Schwarzenberg (suku)
Schwarzenberg on vanha keskieurooppalainen aatelissuku. Se on alkujaan frankkilaisen Seinsheimin suvun haara. Suvun kantaisä oli keisari Sigismundin sotapäällikkö Erkinger von Seinsheim (1362–1437), joka sai vuonna 1429 paronin arvon ja alkoi käyttää nimeä "Schwarzenberg" Frankenissa omistamansa samannimisen linnan mukaan. Hänen pojistaan saivat alkunsa suvun kaksi päähaaraa. Nuorempi haara sai 1566 kreivin arvon, mutta sammui vuonna 1646. Vanhempi haara korotettiin vuonna 1599 kreivilliseen arvoon ja vuonna 1670 valtakunnanruhtinaiksi. Sillä oli laajat maaomistukset Böömissä, Baijerissa, Itävallassa, Steiermarkissa ja Unkarissa. Vanhempi haara jakautui 1700-luvun lopulla kahteen majoraattiin. Niistä vanhempi sammui mieslinjalta vuonna 1965.
Tunnettuja sukuun kuuluneita ovat olleet muun muassa saksalainen oikeusoppinut Johann von Schwarzenberg (1463–1528), itävaltalainen sotamarsalkka Karl Philipp zu Schwarzenberg (1771–1820), Itävallan pääministeri Felix zu Schwarzenberg (1800–1852) sekä Tšekin ulkoministeri Karel Schwarzenberg (s. 1937), joka on suvun nykyinen päämies.
Maurice Anthony Crowley
Maurice Anthony Crowley (s. 11. toukokuuta 1946 Berrings) on Keniassa toimiva irlantilainen piispa. Hän kuuluu Kilteganin isiin. Hänet vihittiin papiksi 4. kesäkuuta 1972 ja nimitettiin Kitalen hiippakunnan johtoon 3. huhtikuuta 1998. Piispaksi vihkiminen seurasi 15. elokuuta. Pääkonsekraattorina toimi Jozef Tomko, jota avustivat Cornelius Kipng'eno Arap Korir ja Philip Arnold Subira Anyolo.
Norman King'oo Wambua
Norman King'oo Wambua (s. 1952 Kathiani) on kenialainen roomalaiskatolinen piispa. Hänet vihittiin papiksi 22. toukokuuta 1988 ja nimitettiin Bungoman hiippakunnan johtoon 27. kesäkuuta 1998. Piispaksi vihkiminen seurasi 16. elokuuta. Pääkonsekraattorina toimi Jozef Tomko, jota avustivat Zacchaeus Okoth ja Cornelius Kipng'eno Arap Korir.
Emmanuel Okombo
Emmanuel Okombo Wandera (s. 29. marraskuuta 1942 Bungoma) on kenialainen roomalaiskatolinen piispa. Hänet vihittiin papiksi Kisumun hiippakuntaan 30. marraskuuta 1972 ja inkardinoitiin Bungoman hiippakuntaan 27. huhtikuuta 1987. Hänet nimitettiin Kerichon hiippakunnan johtoon 22. maaliskuuta 2003, ja piispaksi vihkiminen seurasi 24. toukokuuta. Pääkonsekraattorina toimi Giovanni Tonucci, jota avustivat Cornelius Kipng'eno Arap Korir ja Norman King'oo Wambua.
Veitsikalat (heimo)
Veitsikalat (Gymnotidae) on veitsikalojen lahkoon kuuluva heimo. Heimon lajeja tavataan Keski- ja Etelä-Amerikan makeista vesistä. Toisinaan eräitä veitsikalalajeja pidetään myös akvaariokaloina.
Varhaisimmat veitsikalojen heimoon kuuluvien lajien fossiilit on ajoitettu mioseenikaudelle. Heimoon kuuluu 2 sukua ja 33 lajia. Aikaisemmin sähköankeriaan ("Electrophorus electricus") katsottiin muodostavan oman sähköankeriaiden (Electrophoridae) heimonsa, mutta laji on sittemmin siirretty osaksi veitsikalojen heimoa. Heimon suurin laji on sähköankerias, joka voi saavuttaa 2,2 metrin pituuden. "Gymnotus"-suvun lajit kasvavat suurimmillaan 60–100 cm pitkiksi. Tyypillisiä piirteitä ovat pitkä ja ankeriasmainen ruumis, selkäevän puuttuminen ja hyvin pitkä pyrstöstä lähes kalan kuonoon asti ulottuva peräevä. Veitsikaloilla on sähköelin, jolla ne pysytyvät tuottamaan sähköpurkauksia. Voimakkaimman purkauksen tuottaa sähköankerias, joka voi tuottaa jopa 600 V:n purkauksen. "Gymnotus"-suvun lajien tuottama sähkökenttä on huomattavasti heikompi. Monet veitsikalat voivat elää vähähappisissa olosuhteissa ja hengittää happea myös ilmasta.
Veitsikalalajien levinneisyys ulottuu Meksikon eteläosista ja Keski- ja Etelä-Amerikan läpi Argentiinaan. Ne elävät hitaasti virtaavissa joissa ja järvissä sekä soilla. Veitsikalat käyttävät sähköelintään saaliseläinten, kalojen ja äyriäisten, paikantamiseen ja ympäristönsä tarkkailuun. Eräät lajit kuten veitsikala ("Gymnotus carapo") ovat paikallisesti tärkeitä ruokakaloja.
Kaikki parhaat (Fredin albumi)
Kaikki parhaat on Fredin 60-vuotisjuhlakokoelma vuodelta 2002. Se sisältää kaikki hitit vuosien varrelta, sekä kolme kokoelmaa varten tehtyä laulua; ”Hyvää aikaa”, ”Valkoinen kotka” sekä ”Yhden ainoan elämän”.
Aleksi Alanen
Aleksi Alanen (s. 9. tammikuuta 1991 Lahti) on suomalainen koripalloilija, joka on edustanut Lahti Basketballia kaudesta 2015−2016 lähtien. Hän on pelannut urallaan 29 nuorten maaottelua.
Alanen on Namika Lahden kasvatti ja hän debytoi seuran edustusjoukkueessa kaudella 2009–2010. Lisäksi hän pelasi I-divisioonaa seuran farmijoukkueessa. Kausi 2011–2012 oli Alasen läpimurtokausi ja hän teki Korisliigassa 7,6 pistettä ottelua kohden. Kesällä 2013 hän teki Namika Lahden kanssa jatkosopimuksen.
Saamelainen keittiö
Saamelainen keittiö on perustunut ennen kaikkea pohjoisen Fennoskandian luonnon tarjoamiin resursseihin. Saamelaisten perinteinen elämäntapa perustui luonnon kiertokulkuun ja vuotuissykliin, ja saamelainen ruokakulttuuri mukautui siihen, mitä luonto tarjoaa eri vuodenaikoina. Etenkin poronhoito ja kalastus ovat olleet saamelaisille tärkeitä; nykyisinkin arvostettuja perinteisiä saamelaisia ruoka-aineksia ovat poronliha, kala ja marjat, ja niitä käytetään yhä ruoanvalmistuksessa. Kaloista merkittävin on edelleen lohi, ja marjoista muun muassa hilla ja variksenmarja. Myös peuranpyynti ja linnustus olivat saamelaisille tärkeää. Tunnettuja saamelaisia perinneruokia ovat muun muassa poronverestä ja jauhoista valmistetut kakkuset, "kumpukset", lihakeitto ja kalakeitto, kuivattu tai savustettu poronliha sekä kuivattu kala.
Lampaan- ja poronmaitoa saamelaiset ovat käyttäneet 1700-luvun lopulta alkaen. Maidosta valmistettiin syksyisin kuivattuja ja jäädytettyjä juustoja talven varalle. Rasvana käytettiin kalanmaksasta käristettyä rasvaa, kunnes 1900-luvun alussa siirryttiin norjalaiseen margariiniin. Perunaa syötiin perinteisesti vain kesäisin. Pettua käytettiin yleisesti sekä leipiin että puuroihin. Juhlaan leivottiin rusinoilla maustettua leipää, ja eväsleipänä käytettiin aivorieskaa.
Lihat ja suuret kalat kuivatettiin katoksen alla vartailla. Verta kuivattiin verimahoissa. Viljaa ja suolaa hankittiin vaihtokaupalla pohjoisten merien kauppalaivoista, ja kesäisin käytiin etelässä kauppamatkoilla.
Saamelaisilla oli perinteisesti tapana syödä tukeva illallinen, jolla nautittiin liha- tai kalakeittoa. Aamuisin syötiin rasvaista puuroa tai verilientä, ja joskus juotiin teetä. Maanviljelijät söivät neljästi päivässä; kalastajat ja metsästäjät söivät epäsäännöllisemmin.
Maurice Michael Otunga
Maurice Michael Otunga (31. tammikuuta 1923 Chebukwa – 6. syyskuuta 2003) oli kenialainen roomalaiskatolinen arkkipiispa ja yksi kirkon kardinaaleista. Otunga oli ensimmäinen papiksi, piispaksi, arkkipiispaksi ja kardinaaliksi päässyt kenialainen.
Otungan isä oli perinteinen bukusujen heimopäällikkö, jolla oli kymmeniä vaimoja. Hänen äitinsä oli ennustaja. Otunga kääntyi katolilaiseksi ja sai kasteen vuonna 1935; myös hänen vanhempansa kastettiin 1960-luvulla.
Otunga kieltäytyi vuonna 1947 päällikön asemasta isänsä vetäydyttyä. Sen sijaan hän aloitti vuonna 1947 opintonsa Paavillisessa Urbaniana-yliopistossa. Hän sai teologian lisensiaatin syyskuussa 1951.
Otungan vihki papiksi Kisumuun Pietro Fumasoni Biondi 3. lokakuuta 1950. Hänet nimitettiin Kisumun vihkipiispaksi sekä Tacapaen titulaaripiispaksi 17. marraskuuta 1956. Piispaksi vihkiminen seurasi 25. helmikuuta 1957. Pääkonsekraattorina toimi James Robert Knox, jota avustivat Frederick Hall ja John Joseph McCarthy.
Otunga sai 21. toukokuuta 1960 nimityksen Kisiin piispaksi ja 20. tammikuuta 1964 lisäksi Kenian sotilaspiispaksi.
15. marraskuuta 1969 Otunga siirrettiin Kisiin piispan tehtävistä Nairobin koadjuuttoriarkkipiispaksi ja Polymartiumin titulaariarkkipiispaksi. 24. lokakuuta 1971 hänestä tuli Nairobin arkkipiispa. Hänet ylennettiin kardinaaliksi ja nimitettiin San Gregorio Barbarigo alle Tre Fontanen kardinaalipapiksi 5. maaliskuuta 1973. Hän jäi eläkkeelle Nairobin arkkipiispan tehtävistä 21. huhtikuuta 1997 ja Kenian sotilaspiispan tehtävistä 29. elokuuta 1997.
Otunga osallistui Vatikaanin toiseen kirkolliskokoukseen ja kahteen konklaaviin (molemmat 1978).
Eläkkeelle jäätyään Otunga asui vanhainkodissa. Hän kuoli Mater Misericordiae -sairaalan teho-osastolla Nairobissa sydänpysähdykseen oltuaan pitkään sairaana.
Helmikuussa 2005 ilmoitettiin, että Otungan beatifikaation suunnittelu oli aloitettu. Tämän yhteydessä hänet siirrettiin Saint Austin -hautausmaalta Resurrection Gardensiin. Uudelleenhautaus tapahtui salaisesti 24. elokuuta 2005; toimenpidettä olivat vastustaneet bukusuyhteisön edustajat, jotka uskoivat sen voivan johtaa kiroukseen.
Elfyn Evans
Elfyn Rhys Evans (s. 28. joulukuuta 1988 Dolgellau, Wales) on walesilainen toisen polven ralliautoilija.
Vuonna 2006 Evans sijoittui toiseksi F1000 Rally Championship -sarjassa. Seuraavana vuonna hän sijoittui kolmanneksi Fiesta Sporting Trophy -sarjassa. Vuonna 2008 Evans voitti sekä Englannin että Irlannin Fiesta Sporting Trophy -sarjojen mestaruudet. Vuonna 2010 Evans voitti Fiesta SportTrophy UK ja Junior British Rally Championship -sarjojen mestaruudet.
Vuonna 2011 Evans sijoittui toiseksi British Rally Championship-sarjassa. Seuraavana vuonna hän voitti WRC Academy -sarjan mestaruuden.
Evans otti uransa ensimmäiset MM-pisteet kaudella 2013 Sardinian rallista, jossa hän sijoittui Fordin tehdastallin Ford Fiesta RS WRC -autolla kuudenneksi.
Ensimmäisen palkintokorokesijoituksensa Evans saavutti kolmannella sijalla keskeytysten sävyttämässä vuoden 2015 Argentiinan rallissa. Seuraava palkintosija tuli Ranskan Korsikan asfalttirallissa (Ranskan mm-ralli 2015), jossa sijoitus oli 2. Kolmas palkintosija tuli hienon taistelun jälkeen Argentiinan mm-rallista 2017, jossa oli lähellä myös uran eka voitto, sijoitus toinen.
Evans on kotoisin Walesin kymrinkielisimmästä kreivikunnasta Gwyneddistä, ja hän puhuu itsekin kymriä äidinkielenään. Evansin isä on walesilainen entinen ralliautoilija ja Britannian mestari Gwyndaf Evans. Uransa jälkeen hän on johtanut Evansin suvun omistamaa Ford-autokauppaa kotikaupungissaan Dolgellaussa. Yritys myös tukee Elfynin ralliuraa, ja oli osatekijänä hänen sopimuksessaan Fordin kanssa.
José Rojas Rojas nuorempi
José Rojas Rojas nuorempi (s. 18. elokuuta 1956 Cebu City) on filippiiniläinen roomalaiskatolinen piispa. Hänet vihki papiksi Caceresin (Nueva Caceresin) arkkihiippakuntaan Teopisto Valderrama Alberto 29. maaliskuuta 1981. Hänet nimitettiin Caceresin vihkipiispaksi sekä Idassan titulaaripiispaksi 25. heinäkuuta 2005, ja piispaksi vihkiminen seurasi 15. syyskuuta. Pääkonsekraattorina toimi Antonio Franco, jota avustivat Adolfo Tito Yllana ja Leonardo Zamora Legaspi.
Rojas Rojas sai 19. toukokuuta 2008 nimityksen Libmananin prelaatiksi, jonka virkaan hänet asetettiin 2. heinäkuuta. Libmananista tuli hiippakunta 25. maaliskuuta 2009, jolloin Rojas Rojasista tuli sen ensimmäinen piispa.
Eino Rantanen
Eino Rantanen oli suomalainen jalkapalloilija. Hän edusti urallaan 1920- ja 1930-luvuilla Tampereen Kisatovereita sekä Tampereen Palloveikkoja, jotka tuolloin pelasivat Työväen Urheiluliiton omissa sarjoissa. Rantanen voitti muun muassa TUL:n jalkapallomestaruuden TPV:ssä vuonna .
Hän edusti Työväen Urheiluliiton jalkapallojoukkuetta vuosina 1925, 1931 ja 1937 järjestetyissä kansainvälisissä työläisolympialaisissa. Viimeisissä kisoissa Rantanen toimi myös joukkueen kapteenina. Hän oli tiettävästi ainoa kaikkiin kolmiin kesäkisoihin osallistunut urheilija.
Rantasen siirtyminen Tampereen Kisatovereista TPV:n riveihin vuonna 1932 aiheutti joukkueiden keskinäisessä kohtaamisessa kostotoimia TKT:n pelaajien taholta. Hän joutui ottelussa entisten joukkuetovereidensa kolhimaksi, mutta Rantanen puolestaan kosti saamansa kohtelun sanallisesti Kansan Lehteen kirjoittamassaan otteluraportissa.
Kameruninbulbuli
Kameruninbulbuli ("Eurillas curvirostris") on bulbulien heimoon kuuluva varpuslintu.
Kameruninbulbulia tavataan Afrikassa Guineasta Kamerunin kautta Kenian länsiosiin ja Angolan pohjoisosiin ulottuvalla alueella. Lajin on kuvattu olevan runsaslukuinen osissa levinneisyysaluettaan, ja sen kannankehitys on vakaa. Se on luokiteltu elinvoimaiseksi.
Keltaviiksibulbuli
Keltaviiksibulbuli ("Eurillas latirostris") on bulbulien heimoon kuuluva varpuslintu.
Keltaviiksibulbulia tavataan Afrikassa Senegalista Nigerian ja Kamerunin kautta Keniaan, Tansaniaan ja Angolaan ulottuvalla alueella. Sen on kuvattu olevan usein yleisin bulbuli, ja se on luokiteltu elinvoimaiseksi.
Ohutnokkabulbuli
Ohutnokkabulbuli ("Stelgidillas gracilirostris") on bulbulien heimoon kuuluva varpuslintu.
Ohutnokkabulbulia tavataan Afrikassa Senegalista Nigerian kautta Etelä-Sudaniin ja Keniaan sekä Angolan pohjoisosiin asti. Sen on kuvattu olevan yleinen, ja se on luokiteltu elinvoimaiseksi.
Japanin Grand Prix 2013
Japanin Grand Prix 2013 (virallisesti 2013 Formula 1 Japanese Grand Prix) oli Formula 1 -kauden 2013 15. osakilpailu, joka ajettiin 13. lokakuuta Suzukan moottoriradalla Japanissa. Kilpailun voitti Sebastian Vettel.
Caterhamin kolmoskuljettaja Heikki Kovalainen ajoi perjantain ensimmäisissä vapaissa harjoituksissa Charles Picin tilalla.
Tiheikköbulbuli
Tiheikköbulbuli ("Eurillas ansorgei") on bulbulien heimoon kuuluva varpuslintu.
Tiheikköbulbulia tavataan Afrikan länsi- ja keskiosissa. Sen on kuvattu olevan harvinainen tai paikallisesti melko yleinen. Sen kannankehitys on vakaa, ja se on luokiteltu elinvoimaiseksi.
Adolfo Tito Yllana
Adolfo Tito Yllana (s. 6. helmikuuta 1948 Naga City) on filippiiniläinen roomalaiskatolinen arkkipiispa ja Pyhän istuimen diplomaatti. Hänet vihki papiksi Caceresin (Nueva Caceres) arkkihiippakuntaan Teopisto Valderrama Alberto 19. maaliskuuta 1972. Hänet nimitettiin Montecorvinon titulaariarkkipiispaksi sekä apostoliseksi nuntiukseksi Papua-Uuteen-Guineaan 13. joulukuuta 2001. Piispaksi vihkiminen seurasi 6. tammikuuta 2002. Pääkonsekraattorina toimi paavi Johannes Paavali II, jota avustivat Leonardo Sandri ja Robert Sarah.
Yllana sai 5. helmikuuta 2002 lisäksi nimityksen nuntiukseksi Salomonsaarille. 31. maaliskuuta 2006 hänet siirrettiin nuntiukseksi Pakistaniin ja 20. marraskuuta 2010 Kongon demokraattiseen tasavaltaan.
Victor Gnanapragasam
Victor Gnanapragasam (s. 21. marraskuuta 1940 Jaffna) on Pakistanissa toimiva srilankalainen roomalaiskatolinen piispa. Hän liittyi Tahrattoman Marian oblaatteihin 31. toukokuuta 1963 ja sai pappisvihkimyksensä 21. joulukuuta 1966. Hänet nimitettiin Quettan prefektiksi 9. marraskuuta 2001 ja apostoliseksi vikaariksi 29. huhtikuuta 2010. Saadessaan nimityksen vikaariksi Gnanapragasam sai samalla nimityksen Thimidan titulaaripiispaksi. Hänet konsekroi 16. heinäkuuta Adolfo Tito Yllana, jota avustivat Evarist Pinto ja Max John Rodrigues.
Hapoel
Hapoel ( ’työläinen’) on Israelissa toimiva urheilujärjestö. Se perustettiin työläisurheilujärjestöksi vuonna 1926 osana Israelin ammattiliittojen keskusjärjestöä Histadrutia. Ensimmäinen Hapoel-seura oli aloittanut toimintansa kaksi vuotta aikaisemmin Haifan kaupungissa paikallisten työläisten jalkapalloseurana.
Palestiinan brittiläisen mandaatin aikana Hapoel toimi erillään toisesta urheilujärjestöstä Maccabista molempien järjestäessä omaa kilpailutoimintaansa. Israelin valtion perustamisen jälkeen vuonna 1951 ne avasivat kilpailunsa myös toisen järjestön urheilijoille.
Hapoel oli jäsenenä ennen toista maailmansotaa toimineessa Sosialistisessa urheiluinternationaalissa ja teki sen kautta yhteistyötä muiden työläisurheilujärjestöjen kanssa. Hapoelin urheilijat osallistuivat muun muassa vuoden 1937 työläisolympialaisiin. Nykyään Hapoel on Kansainvälisen työläisurheiluliiton (CSIT) jäsen.